އިންޓަރނޭޝަނަލް މަނިޓަރީ ފަންޑާއި އިންޓަރނޭޝަނަލް ބޭންކް ފޮރ ރީކޮންސްޓްރަކްޝަން އެންޑް ޑިވެލޮޕްމަންޓާއި އިންޓަރނޭޝަނަލް ޑިވެލޮޕްމަންޓް އެސޯސިއޭޝަންގެ މެންބަރަކަށް ދިވެހިރާއްޖެ ހެދުމުގެ ޤާނޫނު
(16/77)

[ދީބާޖާ]
ޔުނައިޓެޑް ސްޓޭޓްސް އޮފް އެމެރިކާގެ ނިއުހޭމްޕްޝެޔަރ ގެ ބްރެޓަން ވުޑްސްގައި މީލާދީން ނަވާރަސަތޭކަ ސާޅީސް ހަތަރުވަނަ އަހަރު ބޭއްވުނު ޔުނައިޓެޑް ނޭޝަންސް މަނިޓަރީ އެންޑް ފިނޭންޝަލް ކޮންފަރެންސްގައި އުފެދުނު އެގްރީމަންޓްގެ މާއްދާތަކުގައިވާ ގޮތުގެމަތިން އިންޓަރނޭޝަނަލް މަނިޓަރީ ފަންޑާއި އިންޓަރނޭޝަނަލް ބޭންކް ފޮރ ރީކޮންސްޓްރަކްޝަން އެންޑް ޑިވެލޮޕްމަންޓް ނަމަކަށް ކިޔާ ބައިނަލްއަޤްވާމީ ދެޖަމާޢަތް އުފެދިފައިވާހިނދު، އަދި ނަވާރަސަތޭކަ ފަސްދޮޅަސް ވަނަ އަހަރު މަތީގައިއެވާ އިންޓަރނޭޝަނަލް ބޭންކް ފޯރ ރީކޮންސްޓްރަކްޝަން އެންޑް ޑިވެލޮޕްމަންޓުގެ ޑިރެކްޓަރުން ފާސްކޮށްފައިވާ އެގްރީމަންޓްގެ މާއްދާތަކާ ގުޅިގެން އިންޓަރނޭޝަނަލް ޑިވެލޮޕްމަންޓް އެސޯސިއޭޝަން ނަމަކަށް ކިޔާ ބައިނަލްއަޤްވާމީ ޖަމާޢަތެއް އުފެދިފައިވާހިނދު، އަދި 1968 ވަނަ އަހަރު އިންޓަރނޭޝަނަލް މަނިޓަރީ ފަންޑުގެ އަސާސީ މާއްދާތަކުގެ ފުރަތަމަ އިޞްލާޙު ގެނެވިފައިވާ ގޮތާ ގުޅިގެން އިންޓަރނޭޝަނަލް މަނިޓަރީ ފަންޑުގެ ސްޕެޝަލް ޑްރޮއިންގ އެކައުންޓުން ޚާއްޞަ ގޮތުން ފައިސާ ނެގުމުގެ ޙައްޤުތަކުގެ މައްޗަށް ބިނާކޮށް އާމަގެއް ތަނަވަސްކޮށް ޤާއިމް ކޮށްފައިވާހިނދު، އިންޓަރނޭޝަނަލް މަނިޓަރީ ފަންޑުގެ ބޯޑު އޮފް ގަވަރނަރުން 1976 ވަނަ އަހަރުގެ އޭޕްރީލުން 30 ވަނަ ދުވަހު އެޑަޕްޓް ކުރި ރިޒޮލިއުޝަން ނަންބަރު 31-4 އާ ގުޅިގެން އިންޓަރނޭޝަނަލް މަނިޓަރީ ފަންޑުގެ އެގްރީމަންޓްގެ މާއްދާތަކަށް އެތަކެއް ބަދަލުތައް އެޕްރޫވް ކުރެވިފައިވާހިނދު، އަދި ބުނެވިދިޔަ އެގްރީމަންޓްގެ އެކިއެކި މާއްދާއާ ގުޅިގެން މަތީގައި ނަންގަނެވިގެން އެވާ ބައިނަލްއަޤްވާމީ ޖަމާޢަތްތަކުގެ ތެރެއިން ކޮންމެ ޖަމާޢަތެއްމެ އެފަދަ ކޮންމެ ޖަމާޢަތެއްގެ މެންބަރަކަށް ދިވެހިރާއްޖެ ވުމުގެ ގަވާއިދުތަކާއި ޝަރްޠުތައް ލިޔެ ތައްޔާރު ކުރާނޭ ކަމަށް ވުމާއެކު، އަދި އެފަދަ ކޮންމެ ޖަމާޢަތަކާ ބެހޭ އެގްރީމަންޓްގެ މާއްދާތަކުގެ މަތީން ދިވެހިރާއްޖޭގެ ނަމުގައި އެމާއްދާތަކުގައި ސޮއިކޮށް އެމާއްދާތައް ގަބޫލުކުރުމަށް ހަމަޖެހިފައިވާހިނދު، އަދި މަތީގައި ނަންގަނެވިގެން އެވާ ބައިނަލްއަޤްވާމީ ޖަމާޢަތްތަކުގެ މެންބަރަކަށް ދިވެހިރާއްޖެވުން އެއީ ބޭނުން ކަމަކަށް ވެފައިވާހިނދު،

[އެނެކްޓްމަންޓް]
ރައްޔިތުންގެ މަޖިލިސް ޢިނާޔަތް ކޮށްދޭ ބާރުގެ ދަށުން ދިވެހިރާއްޖޭގެ ރައީސުލްޖުމްހޫރިއްޔާގެ ފަރާތުން ތިރީގައި މިވާ ފަދައިން ޤާނޫނު ހެދުން.

[މިޤާނޫނަށްކުރުކޮށް ކިޔޭނަން]
މި ޤާނޫނަށް ކުރުކޮށް ކިޔާނީ އިންޓަރނޭޝަނަލް ފިނޭންޝަލް އޯގަނައިޒޭޝަންތަކާބެހޭ ޤާނޫނު ނަންބަރު 1977/16 އެވެ.

[ތަރުޖަމާ]
މި ޤާނޫނުގައި:- "އެސޯސިއޭޝަން" ގެ މާނައަކީ އިންޓަރނޭޝަނަލް ޑިވެލޮޕްމަންޓް އެސޯސިއޭޝަނެވެ.
"އެސޯސިއޭޝަން އެގްރީމަންޓް" ގެ މާނައަކީ އެސޯސިއޭޝަން އުފެއްދުމާއި ހިންގުމުގެ އެގްރީމަންޓްގެ މާއްދާތަކެވެ.
"ބޭންކް" ގެ މާނައަކީ އިންޓަރނޭޝަނަލް ބޭންކް ފޮރ ރީކޮންސްޓްރަކްޝަން އެންޑް ޑިވެލޮޕްމަންޓެވެ.
"ބޭންކް އެގްރީމަންޓް" ގެ މާނައަކީ ބޭންކް އުފެއްދުމާއި ހިންގުމުގެ އިޞްލާޙު ކުރެވިފައިވާ މާއްދާތަކެވެ.
"ފަންޑު" ގެ މާނައަކީ އިންޓަރނޭޝަނަލް މަނިޓަރީ ފަންޑެވެ.
"ފަންޑު އެގްރީމަންޓް" ގެ މާނައަކީ ފަންޑު އުފެއްދުމާ ހިންގުމުގެ އިޞްލާޙް ކުރެވިފައިވާ އެގްރީމަންޓްގެ މާއްދާތަކެވެ. މީގެތެރޭގައި ސްޕެޝަލް ޑްރޮއިންގ އެކައުންޓްވެސް ހިމެނެއެވެ.
"މެމްބަރޝިޕް ރިޒޮލިއުޝަން" ގެ މާނައަކީ އެފަހަރަކަށް ހަމަޖެހިގެންދާ ގޮތަކުން، ފަންޑު ނުވަތަ ބޭންކް ނުވަތަ އެސޯސިއޭޝަންގެ ބޯޑު އޮފް ގަވަރނަރުންގެ ފަރާތުން އެފަހަރަކާ ގުޅޭ އޯގަނައިޒޭޝަންގައި ދިވެހިރާއްޖެ ބައިވެރި ކުރުމަށް (މިޤާނޫނުގެ އެއްވަނަ ދެވަނަ ތިންވަނަ ޝެޑިއުލްގައި ބަޔާން ކުރެވިފައިވާ ފަދައިން) ކަނޑައަޅާ ގަވާއިދުތަކާއި ޝަރްޠުތަކާ ބެހިގެން ފާސްކުރާ ފާސްކުރުމެވެ.
[އެގްރީމަންޓްތަކުގައި ސޮއިކުރުމާއި އެގްރީމަންޓްތައް ގަބޫލުކުރުމުގެ ހުއްދަ ދިނުން] އަންނަނިވި އެގްރީމަންޓް ތަކުގެ ތެރެއިން އެގްރީމަންޓެއްގައި ނުވަތަ ހުރިހާ އެގްރީމަންޓްގައި ދިވެހި ސަރުކާރުގެ ނަމުގައި ސޮއިކުރުމުގެ ބާރާއި އެގްރީމަންޓްތަކާއި އޭގައި ބަޔާން ވެގެންވާ ދިވެހިރާއްޖެ މެންބަރެއްގެ ގޮތުގައި ބައިވެރިވުމުގެ ގަވާއިދުތަކާއި ޝަރްޠުތައް ގަބޫލު ކުރުމުގެ ރަސްމީ ލިޔުންތައް ފޮނުވުމުގެބާރު ރައީސުލްޖުމްހޫރިއްޔާގެ ލިޔުމަކުން، އެ ލިޔުމުގައި ނަންގަނެވިގެންވާ މީހަކަށް، ދިނުމުގެ އިޚްތިޔާރު ރައީސުލްޖުމްހޫރިއްޔާއަށް މިޤާނޫނުން ލިބިގެން ވެއެވެ. އެގްރީމަންޓް ތަކަކީ ފަންޑު އެގްރީމަންޓާއި ބޭންކް އެގްރީމަންޓާއި އެސޯސިއޭޝަން އެގްރީމަންޓެވެ.
ފަންޑު އެގްރީމަންޓާއި ބޭންކް އެގްރީމަންޓް ގަބޫލުކުރާ ކަމުގެ ރަސްމީ ލިޔުން ފޮނުވާނީ ޔުނައިޓެޑް ސްޓޭޓްސް އޮފް އެމެރިކާގެ ސަރުކާރަށެވެ. އެސޯސިއޭޝަން އެގްރީމަންޓް ގަބޫލު ކުރާކަމުގެ ރަސްމީ ލިޔުން ފޮނުވާނީ ބޭންކަށެވެ. ދިވެހިރާއްޖެ މެންބަރަކަށް ވުމާ ގުޅޭގޮތުން މެމްބަރޝިޕް ރިޒޮލިއުޝަން ތަކުގައިވާ ފަދައިން މި އެގްރީމަންޓް ގަބޫލު ކުރިކަމުގެ ލިޔުމާއި އެގްރީމަންޓްގައި ކަނޑައެޅި ބަޔާން ކުރެވިފައިވާ ޝަރްޠުތަކާއި ޙާލަތްތައް އަދި ސްޕެޝަލް ޑްރޮއިންގ އެކައުންޓްގައި ބައިވެރިވާ ކަމުގެ ރަސްމީ ލިޔުން ފޮނުވާނީ، ފަންޑަށެވެ.

[ފައިސާއާބެހޭ ގަވާއިދުތައް]
ތިރީގައި މިވާ ކަންތައްތަކަށް ބޭނުންވާ ހުރިހާ ފައިސާ އެއް މިނިސްޓްރީ އޮފް ފިނޭންސް އެންޑް ޓްރެޜަރީ ހިންގަން ހުންނަ ވެރިޔެއްގެ ލިޔުމަކުން ހުއްދަ ކުރުމުން، އެ މިނިސްޓްރީގެ މާލިއްޔާއިން ޚަރަދު ކުރެވޭނެ އެވެ.
މެމްބަރޝިޕް ރިޒޮލިއުޝަނާއި ފަންޑު އެގްރީމަންޓްގެ ގަވާއިދުތަކުގެ ދަށުން ފަންޑަށް ދެމުން ގެންދަން ޖެހޭ ހުރިހާ ފައިސާއެއް؛ މީގެ ތެރޭގައި ސްޕެޝަލް ޑްރޮއިންގ އެކައުންޓާބެހޭ ގަވާއިދުތައްވެސް ހިމެނެއެވެ.
މެމްބަރޝިޕް ރިޒޮލިއުޝަނާއި ބޭންކް އެގްރީމަންޓްގެ ގަވާއިދުތަކުގެ ދަށުން ބޭންކަށް ދެމުން ގެންދަންޖެހޭ ހުރިހާ ފައިސާއެއް؛
މެމްބަރޝިޕް ރިޒޮލިއުޝަނާއި އެސޯސިއޭޝަން އެގްރީމަންޓްގެ ދަށުން އެސޯސިއޭޝަނަށް ދެމުން ގެންދަން ޖެހޭ ހުރިހާ ފައިސާއެއް.
މިނިސްޓްރީ އޮފް ފިނޭންސް އެންޑް ޓްރެޜަރީ ހިންގަން ހުންނަ ވެރިޔަކަށް ފެނިއްޖެ ހިނދެއްގައި، އިންޓަރެސްޓް ނެތި އަދި ވިއްކުން ހުއްދަ ނުކުރާ ނޯޓްސް ނުވަތަ ޤާނޫނީ ބާރެއް ލިބިގެންވާ އެފަދަ އެހެން އިލްތިޒާމް އުފެއްދުމާއި، ފަންޑަށް، ބޭންކަށް، ނުވަތަ އެސޯސިއޭޝަނަށް، ފަންޑު އެގްރީމަންޓްގެ އާޓިކަލް III ގެ ސެކްޝަން 5 އާއި ބޭންކް އެގްރީމަންޓްގެ އާޓިކަލް V ގެ ސެކްޝަން 12 އާއި އެސޯސިއޭޝަން އެގްރީމަންޓްގެ އާޓިކަލް II ގެ ސެކްޝަން 2 ގެ ޕެރެގްރާފް (އީ) ގައިވާ ގޮތުން ފަންޑަށް، ބޭންކަށް، ނުވަތަ އެސޯސިއޭޝަނަށް ހުށަހަޅަމުން ގެންދިއުމުގެ ބާރު އޭނާއަށް ލިބިގެން ވެއެވެ. (މިނަންގަނެވުނު ސެކްޝަން ތަކަކީ ފަންޑުގެ ފަރާތުން، ބޭންކްގެ ފަރާތުން، ނުވަތަ އެސޯސިއޭޝަންގެ ފަރާތުން، ފައިސާގެ ބަދަލުގައި ނޯޓާއި އެފަދަ ޤާނޫނީ ބާރު ލިބިގެންވާ އެހެނިހެން އިލްތިޒާމް ގަބޫލު ކުރުމާބެހޭ ސެކްޝަންތަކެވެ.) އަދި އެގޮތަށް އުފައްދާ އަދި ހުށަހަޅާ ނޯޓް އެފަދަ ޤާނޫނީ ބާރު ހުރި އެހެނިހެން އިލްތިޒާމްގެ ސަބަބުން ދޭންޖެހޭ މިންވަރު އެއީ މިނިސްޓްރީ އޮފް ފިނޭންސް އެންޑް ޓްރެޜަރީގެ މާލިއްޔާއިން ހިނގާނެ ޚަރަދެކެވެ.
ފަންޑުން ދިވެހި ސަރުކާރަށް ލިބޭ ކޮންމެ ފައިސާއަކާއި ސްޕެޝަލް ޑްރޮއިންގ އެކައުންޓުން ލިބޭ ކޮންމެ ފައިސާއެއް ބޭންކްގެ ކެޕިޓަލް ސްޓޮކަށް ދެވޭ ޗަންދާގެ މައްޗަށް ބިނާކޮށް ބޭންކްން ދިވެހިރާއްޖެއަށް ލިބޭ ކޮންމެ ފައިސާއަކާއި އެސޯސިއޭޝަނަށްދޭ ޗަންދާގެ މައްޗަށް ބިނާކޮށް ނުވަތަ އެތަނުން ތަނަވަސް ކޮށްދޭ އާމްދަނީ ހޯދުމުގެ އިތުރު މަގުތަކުގެ ސަބަބުން އެސޯސިއޭޝަނުން ދިވެހި ރާއްޖެއަށް ލިބޭ ކޮންމެ ފައިސާއެއް ދައްކަންވާނީ މިނިސްޓްރީ އޮފް ފިނޭންސް އެންޑް ޓްރެޜަރީގެ މާލިއްޔާއަށެވެ.

[ފިސްކަލް އޭޖެންސީ އާއި ފައިސާ ބަހައްޓާ ތަން]
މޯލްޑިވްސް މަނިޓަރީ އޮތޯރިޓީއަކީ، ފަންޑު އެގްރީމަންޓްގެ 5 ވަނަ މާއްދާގެ 1 ވަނަ ބަޔާއި، ބޭންކް އެގްރީމަންޓްގެ 3 ވަނަ މާއްދާގެ 2 ވަނަ ބަޔާއި، އެސޯސިއޭޝަން އެގްރީމަންޓްގެ 6 ވަނަ މާއްދާގެ 10 ވަނަ ބައިގައިވާ ގޮތުގެމަތިން ޢަމަލުކުރާ ފިސްކަލް އޭޖެންސީއެވެ. އަދި މަތީގައި އެވާ އެގްރީމަންޓް ތަކުގައިވާ ގޮތުގެމަތިން ދިވެހި ސަރުކާރުގެ ފަރާތުން ފައިސާއާބެހޭ މުޢާމަލާތު ހިންގުމުގެ އިޚްތިޔާރު މޯލްޑިވްސް މަނިޓަރީ އޮތޯރިޓީއަށް ލިބިގެން ވެއެވެ. މޯލްޑިވްސް މަނިޓަރީ އޮތޯރިޓީ އަކީ ފަންޑު، ބޭންކް، އަދި އެސޯސިއޭޝަންގެ ފަރާތުން ދިވެހިރާއްޖޭގައި ފައިސާ ބަހައްޓާފައި ހުރުމަށް ކަނޑައެޅިފައިވާ ތަންވެސް މެއެވެ.

[ދިވެހިރާއްޖޭގައި ޤާނޫނުގެ ބާރު ދެވިފައިވާ އެގްރީމަންޓްތަކުގެ ބައެއް މާއްދާ]
ތިރީގައިމިވާ އެގްރީމަންޓް ތަކުގެ ބަޔާން ކުރެވިފައިވާ އާޓިކަލްތަކަށް ދިވެހިރާއްޖޭގައި ޤާނޫނީބާރު ލިބިގެންވެއެވެ.
މީގެ ޝެޑިއުލް އޭ. ގައި ބަޔާން ކޮށްފައިވާ ފަންޑު އެގްރީމަންޓްގެ އާޓިކަލް VIII ގެ ސެކްޝަން 2 ބީ. ގެ ފުރަތަމަ ޖުމްލަ އާއި، އާޓިކަލް IX ގެ ސެކްޝަން 2 އިން ފެށިގެން 9 ގެ ނިޔަލަށް އަދި އާޓިކަލް XXVII ބީ.
މިތާނގެ ޝެޑިއުލް ބީ. ގައި ބަޔާން ކުރެވިފައިވާ ބޭންކް އެގްރީމަންޓްގެ އާޓިކަލް VII ގެ ސެކްޝަން 2 އިން ފެށިގެން 9 ގެ ނިޔަލަށް.
މިތާނގެ ޝެޑިއުލް ސީ. ގައި ބަޔާން ކުރެވިފައިވާ އެސޯސިއޭޝަން އެގްރީމަންޓްގެ އާޓިކަލް VIII ގެ ސެކްޝަން 2 އިން ފެށިގެން 9 ގެ ނިޔަލަށް.

[ފަންޑު އެގްރީމަންޓަށް ގެނެވިފައިވާ އިޞްލާޙު]
ފަންޑުގެ ބޯޑު އޮފް ގަވަރނަރުންގެ ފާސްކުރުން ނަންބަރު 31-4 އިން ހުއްދަ ކޮށްފައިވާ ފަންޑު އެގްރީމަންޓްގެ އިޞްލާޙުތައް ސަރުކާރުގެ ނަމުގައި ގަބޫލު ކުރުމުގެ ބާރު ނުވަތަ ގަބޫލު ކުރުމަށް އޭނާ ހޮވާ މީހަކަށް ބާރު ދިނުމުގެ ހުއްދަ މި މާއްދާއިން ރައީސުލްޖުމްހޫރިއްޔާ އަށް ލިބިގެން ވެއެވެ. އެ އިޞްލާޙަށް ބާރު ލިބުމާއެކު ފަންޑު އެގްރީމަންޓްގެ އިޞްލާޙު ކުރެވުނު އާޓިކަލް XXI(ބީ) އާއި ޝެޑިއުލް (ޑީ) ގެ ޕެރެގްރާފް 5 (ޑީ) އަށް ދިވެހި ޖުމްހޫރިއްޔާގައި ޤާނޫނުގެ ބާރު ލިބިގެން ވެއެވެ. އަދި ހަމަޖެހިފައިވާ އެގްރީމަންޓްގެ އާޓިކަލް XXVII (ބީ) އަށް ޤާނޫނުގެ ބާރު ލިބިގެންނެއް ނުވެއެވެ.
[އެގްރީމަންޓްތަކާބެހޭ އަމުރުތައް ނެރުމަށް ރައީސުލްޖުމްހޫރިއްޔާ އަށް ލިބިފައިވާ ބާރު] ފަންޑު އެގްރީމަންޓާއި ބޭންކް އެގްރީމަންޓާއި އެސޯސިއޭޝަން އެގްރީމަންޓްގެ އެކިއެކި މާއްދާތައް ހިންގުމަށް ބޭނުންވާ ގަވާއިދުތައް ހެދުމަށް އަމުރު ކުރުމުގެ ބާރު ރައީސުލްޖުމްހޫރިއްޔާ އަށް ލިބިގެން ވެއެވެ.

[ޤާނޫނަކަށް ވުމުގެ ތާރީޚް]
މި ޤާނޫނަށް ޢަމަލު ކުރަން ފަށާނީ ރައްޔިތުންގެ މަޖިލީހުން ފާސްވެ ރައީސުލްޖުމްހޫރިއްޔާ ތަޞްދީޤުކޮށް ގެޒެޓް ކުރާ ދުވަހުން ފެށިގެންނެވެ.

[ އެއްވަނަ ޝެޑިއުލް]

[ދެވަނަ ޝެޑިއުލް]

[ތިންވަނަ ޝެޑިއުލް]

[ޝެޑިއުލް އޭ]

[ޝެޑިއުލް ބީ]

[ޝެޑިއުލް ސީ]